**ՀԻՄՆԱՎՈՐՈՒՄ**

**«Գնման պայմանագրում փոփոխություն կատարելու մասին» Հայաստանի Հանրապետության կառավարության որոշման նախագծի ընդունման անհրաժեշտության**

**1. Կարգավորման ենթակա ոլորտի կամ խնդրի սահմանումը.**

«Հարմոնիա» տեղեկատվական տեխնոլոգիաների և կրթության զարգացման հիմնադրամի և ՀՀ արդարադատության նախարարության միջև 15.06.2021թ. ստորագրվել է N ՀՀԱՆ-ԲՄԾՁԲ-21/17 պետական գնման պայմանագիրը (այսուհետ նաև՝ Պայմանագիր), որի շրջանակներում պայմանագրի տեխնիկական բնութագիր-գնման ժամանակացույցի համաձայն մինչև 2021թ. դեկտեմբերի 28-ը ներառյալ պետք է մշակվեր «Էլեկտրոնային սնանկության համակարգը» և ապահովվեր դրա ինտեգրումը էլեկտրոնային արդարադատության մաս հանդիսացող այլ ենթահամակարգերի հետ։

Պայմանագրի կողմերից անկախ գործոնների ազդեցությամբ Պայմանագրով սահմանված պարտավորությունները հնարավոր չի եղել իրականացնել Պայմանագրով նախատեսված ժամկետում, և դրանով պայմանավորված այժմ անհրաժեշտություն է առաջացել որոշակի ժամկետով երկարաձգել Պայմանագրով սահմանված պարտավորությունների կատարման ժամկետը:

**2.Առկա իրավիճակը.**

Պայմանագրով նախատեսված ժամկետում «Հարմոնիա» հիմնադրամի կողմից ամբողջությամբ ավարտվել են «Էլեկտրոնային սնանկության համակարգի» մաս կազմող բոլոր ենթահամակարգերի մշակման աշխատանքները և 2021թ. թվականի դեկտեմբերի 24-ին ՀՀ արդարադատության նախարարությունում կազմակերպվել է «Էլեկտրոնային սնանկության համակարգի» նշված ենթահամակարգերի ցուցադրություն։ Սակայն Պայմանագրի կողմերից անկախ պատճառներով սահմանված ժամկետներում հնարավոր չի եղել ապահովել «Էլեկտրոնային սնանկության համակարգի» ինտեգրումը Էլեկտրոնային արդարադատության մաս կազմող հետևյալ երեք համակարգերի հետ՝

1. Datalex համակարգ, որը «Էլեկտրոնային սնանկության համակարգի հետ» տվյալների ներդաշնակ համաժամանակեցումը ապահովելու համար, դեռևս գտնվում է արդիականացման փուլում։ Համակարգը սպասարկող ընկերության հավաստմամբ արդիականացման աշխատանքները կավարտվեն առաջիկա երկու ամիսների ընթացքում։
2. Էլեկտրոնային ծանուցումների համակարգ (E-Notification System), որը դեռևս գտնվում է ներդրման փուլում և պատրաստ կլինի ամբողջական գործարկման միայն 2022թ. հունվարին։ Էլեկտրոնային ծանուցումների համակարգի միջոցով պետք է ուղարկվեն բոլոր անհատական և հրապարակային ծանուցումները։
3. Էլեկտրոնային վճարումների համակարգ (E-payments System), որը այժմ գտնվում է արդիականացման փուլում, որը կավարտվի 2022թ. փետրվարին, որից հետո կիրականացվի ինտեգրումը։ Էլեկտրոնային վճարումների հետ համակարգի ինտեգրումն անհրաժեշտ է աճուրդների վճարման մեթոդների սպասարկումն ապահովելու նպատակով։

Հիմք ընդունելով վերոգրյալը, ինչպես նաև Կառավարության 2017 թվականի մայիսի 4-ի թիվ 526-Ն որոշմամբ հաստատված Հավելված N 1-ի 57-րդ կետը՝ անհրաժեշտություն է առաջացել մշակել սույն նախագիծը և երեք ամսով երկարաձգել Պայմանագրով սահմանված պարտավորությունների կատարման ժամկետը:

Միևնույն ժամանակ, հարկ է նշել, որ Կառավարության 2017 թվականի մայիսի 4-ի թիվ 526-Ն որոշմամբ հաստատված Հավելված N 1-ի 56-րդ կետի համաձայն.

«56. Արգելվում է պայմանագրում, իսկ եթե պայմանագրի գինը գործոնային է, ապա նաև այդ պայմանագրին կից հաջորդող յուրաքանչյուր տարիներին կնքված համաձայնագրում կատարել այնպիսի փոփոխություններ, որոնք հանգեցնում են գնվող ապրանքների, աշխատանքների և ծառայությունների ծավալների կամ ձեռք բերվող գնման առարկաների միավորի գնի կամ պայմանագրի գնի արհեստական փոփոխման: Արհեստական են համարվում հետևյալ փոփոխությունները`

(…)

4) պայմանագրով, ներառյալ փուլային ձևով նախատեսված ապրանքների մատակարարման, աշխատանքների կատարման կամ ծառայությունների մատուցման համար սահմանված ժամկետը մեկ անգամ` մինչև երեսուն օրացուցային օրվանից ավելի ժամկետով երկարաձգելը, բայց ոչ ավելի, քան պայմանագրով սահմանված ժամկետն է, բացառությամբ սույն կարգի 23-րդ կետի 5-րդ ենթակետի «գ» պարբերությամբ կամ պետական գաղտնիք պարունակող` ռազմական կարիքների բավարարման նպատակով, արտադրանքի նոր տեսակների հեռանկարային մշակման, գիտահետազոտական և փորձակոնստրուկտորական աշխատանքների գնումների դեպքերի: Ընդ որում, սույն ենթակետում նախատեսված ժամկետը կարող է երկարաձգվել՝ մինչև պայմանագրով ի սկզբանե սահմանված ժամկետը լրանալը` պայմանագրի կողմի առաջարկության առկայության դեպքում, պայմանով, որ պատվիրատուի մոտ չի վերացել գնման առարկայի օգտագործման պահանջը, իսկ առաջարկությունը ներկայացվել է ոչ ուշ, քան պայմանագրով ի սկզբանե սահմանված ժամկետը լրանալուց առնվազն 5 օրացուցային օր առաջ. (…)»:

Հաշվի առնելով վերոնշյալ իրավակարգավորումը և հիմք ընդունելով Կառավարության 2017 թվականի մայիսի 4-ի թիվ 526-Ն որոշմամբ հաստատված Հավելված N 1-ի 3-րդ կետը՝ սույն նախագծով առաջարկվում է նաև ՀՀ արդարադատության նախարարության և «Հարմոնիա» տեղեկատվական տեխնոլոգիաների և կրթության զարգացման հիմնադրամի միջև 15.06.2021թ. կնքված պետական գնման N ՀՀԱՆ-ԲՄԾՁԲ-21/17 պայմանագրով սահմանված պարտավորությունների կատարման ժամկետի երկարաձգման մասով չկիրառել Կառավարության 2017 թվականի մայիսի 4-ի թիվ 526-Ն որոշմամբ հաստատված Հավելված N 1-ի 56-րդ կետի 4-րդ ենթակետը:

**3. Կարգավորման նպատակները, ակնկալվող արդյունքը.**

Նախագծի ընդունման արդյունքում հնարավոր կլինի ապահովել Պայմանագրով ստանձնած պարտավորությունների ամբողջական և որակյալ կատարումը:

**4. Իրավական ակտի նախագիծը մշակող պատասխանատու մարմինը, ինչպես նաև, անհրաժեշտության դեպքում, նախաձեռնողի, հեղինակների և մշակմանը մասնակցող անձանց մասին տեղեկություններ.**

Նախագիծը մշակվել է Արդարադատության նախարարության կողմից:

**5. Նախագծի ընդունման կապակցությամբ** **պետական** **բյուջեում** **կամ** **տեղական** **ինքնակառավարման մարմինների** **բյուջեներում** **ծախսերի** **և** **եկամուտների** **էական** **ավելացումների** **կամ նվազեցումների մասին.**

«Գնման պայմանագրում փոփոխություն կատարելու մասին»Հայաստանի Հանրապետության կառավարության որոշման նախագծի ընդունման կապակցությամբ Հայաստանի Հանրապետության պետական բյուջեում ծախսերի նվազեցում և եկամուտների ավելացում չի նախատեսվում:

**6. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ:**

«Գնման պայմանագրում փոփոխություն կատարելու մասին»Հայաստանի Հանրապետության կառավարության որոշման նախագիծը բխում է Կառավարության 2021 թվականի նոյեմբերի 18-ի թիվ 1902-Լ որոշմամբ հաստատված Հայաստանի Հանրապետության կառավարության 2021-2026 թվականների գործունեության միջոցառումների ծրագրի Արդարադատության նախարարության համակարգման ոլորտում գտնվող միջոցառումների 4.1 ենթակետով սահմանված՝ «էլեկտրոնային արդարադատության միասնական հարթակի ներդնում և գործարկում» միջոցառումից: Մասնավորապես՝ Պայմանագրի համաձայն պետք է մշակվեր «Էլեկտրոնային սնանկության համակարգը» և ապահովվեր դրա ինտեգրումը էլեկտրոնային արդարադատության մաս հանդիսացող այլ ենթահամակարգերի հետ: Այս գործողությունների ամբողջական և որակյալ կատարումը իր հերթին մեծ կարևորություն ունի էլեկտրոնային արդարադատության միասնական հարթակի ներդնման և գործարկման գործում: